RSP โกยรายได้เฉียด 900 ล้าน ดันผลงาน 9 เดือน พลิกกำไร 61 ล้าน
RSP โกยรายได้เฉียด 900 ล้าน ดันผลงาน 9 เดือนพลิกกำไร 61 ล้าน แย้ม Q4/65 โตต่อ รับไฮซีซั่น-กำลังซื้อฟื้น
RSP โกยรายได้เฉียด 900 ล้าน ดันผลงาน 9 เดือนพลิกกำไร 61 ล้าน แย้ม Q4/65 โตต่อ รับไฮซีซั่น-กำลังซื้อฟื้น
16 พ.ย. 2565

นางสาวพาพิชญ์ วงศ์ไพฑูรย์ปิยะ ประธานเจ้าหน้าที่บริหาร บริษัท ริช สปอร์ต จำกัด (มาหชน) หรือ RSP กล่าวว่า ผลประกอบการในงวดไตรมาส 3/65 บริษัทมีกำไรสุทธิ 9.7 ล้านบาท จากงวดเดียวกันของปีก่อนที่ขาดทุน 19.4 ล้านบาท
ขณะที่บริษัทมีรายได้จากการขาย 303.3 ล้านบาท เพิ่มขึ้น 137% จากงวดเดียวกันของปีก่อนที่มีรายได้ 128 ล้านบาท เนื่องจากเศรษฐกิจเริ่มทยอยกลับเข้าสู่ภาวะปกติได้มากขึ้น นอกจากนั้นบริษัทยังมีการวางแผนกลยุทธ์ทางการขายและการตลาดให้สอดคล้องกับกำลังซื้อที่อยู่ในทิศทางที่ดีขึ้น
“ไตรมาส 3/65 เศรษฐกิจไทยฟื้นตัวต่อเนื่องจากไตรมาสก่อน โดยการบริโภคและการลงทุนภาคเอกชนที่เพิ่มขึ้น ภาคการท่องเที่ยวมีการฟื้นตัวอย่างต่อเนื่องตามตัวเลขนักท่องเที่ยวต่างชาติที่ปรับตัวดีขึ้น และการผ่อนคลายมาตรการควบคุมการแพร่ระบาดของโควิด ส่งผลให้ยอดขายในไตรมาสนี้เพิ่มมากขึ้น 137%” นางสาวพาพิชญ์ กล่าว
สำหรับผลประกอบการในงวด 9 เดือนแรกของปีนี้ บริษัทฯมีกำไรสุทธิ 61.1 ล้านบาท จากงวดเดียวกันของปีก่อนที่ขาดทุนสุทธิ 6.6 ล้านบาท โดยมีรายได้จากการขาย 871 ล้านบาท เพิ่มขึ้น 51.6% จากงวดเดียวกันของปีก่อนมีรายได้ 574.5 ล้านบาท โดยเป็นยอดขายผ่านช่องทางออนไลน์ 51.4 ล้านบาท หรือคิดเป็น 5.9% มีอัตรากำไรขั้นต้นรวม 471 ล้านบาท เพิ่มขึ้น 196.4 ล้านบาท หรือเพิ่มขึ้น 72% รวมถึงอัตรากำไรขั้นต้นที่เพิ่มขึ้นจาก 47.8% เป็น 54% ซึ่งเป็นผลจากการบริหารจัดกการกิจกรรมส่งเสริมการขายได้อย่างมีประสิทธิภาพ
ส่วนแนวโน้มธุรกิจในช่วงโค้งสุดท้ายของปี 65 ในไตรมาส 4/65 คาดว่ามีแนวโน้มการเติบโตที่ดี หลังรัฐบาลมีการเปิดประเทศ เพื่อกระตุ้นการท่องเที่ยวและกระตุ้นการจับจ่ายใช้สอยของผู้บริโภคในประเทศ สนับสนุนยอดขายปีนี้เติบโตเกินกว่า 15% จากปีก่อนได้ตามแผน ประกอบกับบริษัทฯ มุ่งเน้นการเติบโตจากการเพิ่มยอดขายจากสาขาเดิม (SSSG)
ซึ่งปัจจุบันมีสาขาภายใต้การบริหารรวม 216 สาขา และการขยายผ่านช่องทางออนไลน์ นอกจากนี้บริษัทฯ ยังคงให้ความสำคัญกับการทำการตลาด โดยมุ่งเน้นการใช้สื่อโซเชียลมีเดีย (Social Media) เป็นสื่อในการโปรโมทสินค้าและสร้างการรับรู้เอกลักษณ์ของแบรนด์ (Brand Identity) ให้ตรงกลุ่มเป้าหมาย